एनआरएनको आगामी अधिवेशन प्रति चासो मात्र हैन केही संघ संस्थाहरुले गृहकार्य गर्न समेत थालि सकेको चर्चा सुन्नमा आएको छ। चर्चा परिचर्चा र तयारी आफैमा गलत अवश्य पनि हैन। वेल्जियममा तीन दर्जन भन्दा बढि संघ संस्थाहरु क्रियाशील रहेता पनि एनआरएनको सन्दर्भमा सबै भन्दा बढि चासो दलीय राजनितिक पार्टी भाइचारा संगठनहरुलाई हुने गर्दछ। दलीय आस्थामा संगठित संघ संस्थाले एनआरएनमा बढि सक्रियता देखाउनुलाई स्वभाविक मान्नेको जमात अपेक्षाकृत बढि देखिएता पनि एनआरएनको मूल्य मान्यता र तिनका आदर्शलाई आत्मसात गर्ने हो भने त्यो पटक्कै नसुहाउने विषय हो भन्न करै लाग्दछ। अझ एनआरएनको अघिल्लो प्रवृत्तिलाई निरन्तरता र बढावा दिने हो भने त आगामी अधिवेशन, त्यसको नतिजा र नतिजा प्रति वेल्जियमवासी नेपाली समुदायको मोह भंग हुने निश्चित प्राय देखिन्छ।
